《应制赋钟山云气冱寒诗首句乃御制也》
元代·邓雅

冱寒云鸿濛，维时届严冬。乾坤既定位，造化乃有功。

圣人昌国运，父老歌年丰。鳌足立四极，钟山蟠一龙。

风云常变化，草木自葱茏。帝德迈三五，君门深九重。

金陵势佳丽，芒砀气郁葱。永世立基业，群经知统宗。

华夷遵教化，臣子效精忠。三诰比谟典，万几思始终。

忧民至恳切，论道每从容。田野被闿泽，闾阎还古风。

咨询及耆老，歌舞效儿童。承诏上金殿，命题劳圣衷。

臣才实蹇涩，臣貌复龙钟。岂有涓埃报，深知眷顾隆。

上林春欲动，大地雪犹封。何物耐寒气，青青万年松。

作者简介：邓雅（1328—？），字伯言，江西峡江县（明初峡江地域属新淦县）人，曾中元代明经科。明洪武中，以郡举入京。太祖命赋钟山诗，稿既呈，其中一联，太祖大喜，以手拍案高诵之。雅以为帝怒，惊死于墀下，扶至东华门始醒。授谕德，寻辞归。与梁寅（新余名士）友善，讲学于石门山中。邓雅工诗，气味冲澹，颇有自然之致，以能诗而鸣东南。著有《玉笥集》九卷，凡数百篇，录于《四库全书》。